ઈસ્લામાબાદ- પાકિસ્તાનની જનતાએ ચૂંટણીમાં ઈમરાન ખાનને વિજય તો અપાવ્યો, પણ સ્પષ્ટ બહુમતીમાં કેટલીક બેઠકો ઓછી મળી છે. જેથી હવે ઈમરાન ખાનને સરકાર બનાવવા ‘જોડ-તોડ’નો સહારો લેવો પડશે. મહત્વની વાત એ છે કે, ઈમરાન ખાન જે સરકાર બનાવશે તેમાં બે-ચાર સાંસદોવાળી અનેક નાની પાર્ટીઓને સાથે રાખીને બનાવેલી ખિચડી સરકાર હશે. પાકિસ્તાનમાં તહેરીક-એ-ઈન્સાફ પાર્ટી નેશનલ એસેમ્બલીમાં સૌથી મોટી પાર્ટી તરીકે ઊભરી આવી છે. પરંતુ તેણે બહુમતી મેળવી નથી. પાકિસ્તાન ચૂંટણી પંચ (ECP) દ્વારા બહાર પાડવામાં આવેલા અંતિમ આંકડા મુજબ PTIને કુલ 115 બેઠકો મળી છે. પાકિસ્તાનના કાયદા મુજબ કોઈ પક્ષને સરકાર રચવા માટે તેની પાસે ઓછામાં ઓછી 137 બેઠકો હોવી જોઈએ. આપને જણાવી દઈએ કે, પાકિસ્તાનમાં ગત 25 જુલાઈના રોજ ચૂંટણી યોજાઈ હતી.